
RAPORT 
asupra proiectului de Lege privind aprobarea Ordonanţei Guvernului nr.24/2012 pentru modificarea şi completarea Ordonanţei de urgenţă a Guvernului nr.13/2006 privind înfiinţarea, organizarea şi funcţionarea Agenţiei de Plăţi pentru Dezvoltare Rurală şi Pescuit, prin reorganizarea Agenţiei SAPARD

În conformitate cu prevederile art.95 din Regulamentul Camerei Deputaţilor, republicat, cu modificările ulterioare, Comisia pentru agricultură, silvicultură, industrie alimentară şi servicii specifice a fost sesizată spre dezbatere în fond cu proiectul de Lege privind aprobarea Ordonanţei Guvernului nr.24/2012 pentru modificarea şi completarea Ordonanţei de urgenţă a Guvernului nr.13/2006 privind înfiinţarea, organizarea şi funcţionarea Agenţiei de Plăţi pentru Dezvoltare Rurală şi Pescuit, prin reorganizarea Agenţiei SAPARD,  transmis cu adresa  nr.PL. x 416 din  8 octombrie 2012 şi înregistrat sub nr.24/350/09.10.2012. 

La întocmirea raportului, Comisia a avut în vedere avizul favorabil al Consiliului Legislativ.
Proiectul de Lege are ca obiect modificarea şi completarea Ordonanţei de urgenţă a Guvernului nr.13/2006 privind înfiinţarea, organizarea şi funcţionarea Agenţiei de Plăţi pentru Dezvoltare Rurală şi Pescuit, prin reorganizarea Agenţiei SAPARD, în scopul accelerării eficientizării şi descentralizării procesului de implementare a Programului Naţional de Dezvoltare Rurală 2007 - 2013 (PNDR). În acest sens se instituie funcţia de director general adjunct la nivelul centrelor regionale de plăţi pentru dezvoltare rurală şi pescuit, precum şi funcţia de director la nivelul oficiilor judeţene de plăţi pentru dezvoltare rurală şi pescuit din cadrul Agenţiei de Plăţi pentru Dezvoltare Rurală şi Pescuit.
Proiectul de Lege privind aprobarea Ordonanţei Guvernului nr.24/2012 pentru modificarea şi completarea Ordonanţei de urgenţă a Guvernului nr.13/2006 privind înfiinţarea, organizarea şi funcţionarea Agenţiei de Plăţi pentru Dezvoltare Rurală şi Pescuit, prin reorganizarea Agenţiei SAPARD face parte din categoria legilor ordinare, potrivit prevederilor art.73 din Constituţia României, republicată.

La dezbaterea proiectului de lege sus menţionat a participat ca invitat, în conformitate cu prevederile art. 54 şi 55 din Regulamentul Camerei Deputaţilor, republicat, cu modificările şi completările ulterioare, domnul Gheorghe Albu, secretar de stat în cadrul Ministerului Agriculturii şi Dezvoltării Rurale. 
La lucrările comisiei au fost prezenţi 25 de deputaţi, din totalul de 25 de deputaţi, membri ai comisiei.

Raportul asupra proiectului de lege a fost adoptat cu majoritate de voturi (18 voturi pentru) în forma prezentată de Senat, în şedinţa din 11 octombrie 2012. 
Proiectul de lege  a fost adoptat de Senat în şedinţa din 2 octombrie 2012.
Proiectul de lege, potrivit art.75 alin.(1) şi (3) din Constituţia României, republicată, şi art.92 alin.(9) pct.1 din Regulamentul Camerei Deputaţilor, republicat, cu modificările ulterioare, este de competenţa decizională a Camerei Deputaţilor.
          PREŞEDINTE,
             

                 SECRETAR,

  Adrian RĂDULESCU


                        Vasile MOCANU
Consilier, Gheorghe Adrian  Goţa

